हरभजन ने जीत का श्रेय पूरी टीम को दिया  
हरभजन ने चैंपियन्स लीग टूर्नामेंट में बेंगलूर पर खिताबी जीत का श्रेय पूरी टीम विशेषकर अपने गेंदबाजों को दिया।
मुंबई इंडियन्स के कप्तान हरभजन सिंह ने रविवार को चैंपियन्स लीग ट्वेंटी-20 क्रिकेट टूर्नामेंट में रायल चैलेंजर्स बेंगलूर पर खिताबी जीत का श्रेय पूरी टीम विशेषकर अपने गेंदबाजों को दिया जो कम स्कोर का अच्छा बचाव करने में सफल रहे। मुंबई पहले बल्लेबाजी करते हुए 139 रन पर आउट हो गया था लेकिन उसने बेंगलूर को 108 रन पर ही ढेर कर दिया। हरभजन ने कहा कि क्रिस गेल, तिलकरत्ने दिलशान और विराट कोहली को आउट करने के बाद ही उन्हें जीत करीब लगने लगी थी। उन्होंने कहा, हमारे सभी खिलाड़ियों ने बेहतरीन प्रदर्शन किया। जब हम गेंदबाजी के लिये आए तो हम मैच में थे। केवल गेल, दिलशान और कोहली को जल्दी आउट करना जरूरी था जिसमें हम सफल रहे। खिलाड़ियों ने वास्तव में बहुत अच्छा प्रयास किया। हरभजन ने कहा कि जब उनकी टीम अपेक्षाकृत कम स्कोर पर आउट होकर पवेलियन लौटी तो कोच शान पोलाक ने टीम का हौसला बढ़ाया। उन्होंने कहा, शान ने हम सबसे कहा कि हमें यह मानकर चलना चाहिए कि हम इस स्कोर का बचाव कर सकते हैं। हमने अपना सर्वश्रेष्ठ प्रयास किया और अनुकूल परिणाम हासिल करने में सफल रहे। मैच में तीन विकेट लेने के लिये मैन आफ द मैच भी बने हरभजन ने अपने गेंदबाजों विशेषकर लसिथ मालिंगा और अबू नाचिम की तारीफ की। उन्होंने कहा, मालिंगा ने सिर्फ मुंबई इंडियन्स के लिए ही नहीं बल्कि अपने कैरियर में बेजोड़ खेल दिखाया है। उसका जवाब नहीं है। जेम्स फ्रैंकलिन ने अहम भूमिका निभायी। अबू नाचिम गेंदबाजी में हमारा हीरो रहा।  रायल चैलेंजर्स बेंगलूर के कप्तान डेनियल विटोरी ने माना कि लक्ष्य हासिल किया जा सकता था। उन्होंने अपने बल्लेबाजों को जिम्मेदार ठहराने के अलावा मुंबई के गेंदबाजों की भी तारीफ की। विटोरी ने कहा, हमें लग रहा था कि यह मुश्किल है लेकिन इसे हासिल किया जा सकता है। यह बेंगलूर की तुलना में बिल्कुल अलग तरह की पिच थी। हमारी शुरुआत अच्छी रही लेकिन इसके बाद हमने तेजी से विकेट गंवाये। मुंबई को इस विकेट पर खेलने का अनुभव था और उसने अच्छी गेंदबाजी की। उन्होंने कहा, लेकिन मुझे गर्व है कि हमारी टीम फाइनल में पहुंची। हम आईपीएल में एक कदम और आगे बढ़ने की कोशिश करेंगे। हमें यहां दो बार फाइनल में मात मिली है और हमें इससे सबक लेना होगा। हम गेल, दिलशान और कोहली की बदौलत यहां पहुंचे। मालिंगा को गेंदबाजी के अलावा बल्ले से भी अच्छा प्रदर्शन करने के लिये टूर्नामेंट का सर्वश्रेष्ठ खिलाड़ी चुना गया। उन्हें मुख्य टूर्नामेंट में सर्वाधिक दस विकेट लेने के लिये गोल्डन बॉल का पुरस्कार भी मिला। मालिंगा ने कहा, मैं बहुत खुश हूं। मैं मुंबई इंडियन्स की तरफ से गेंदबाज के तौर पर खेल रहा हूं लेकिन कुछ अवसरों पर मैंने रन भी बनाये। मैं अपनी बल्लेबाजी से खुश हूं लेकिन मैं गेंदबाजी पर ही ध्यान देना चाहता हूं। मैंने मुंबई की तरफ से खेलने का हमेशा लुत्फ उठाया।